По неофициална информация е задържан директорът на ДАБЧ Петър Харалампиев. Той е от квотата на "Обединени патриоти" и беше назначен на поста през 2017 г. От 2014 до 2017 г. той беше зам. областен управител на област София. Преди това управляваше фондация "Българе". Харалампиев е от движението "БГ Патриот", което е част от коалицията "Обединени патриоти" и гравитира около ВМРО.

Няколко часа след акцията от "Обединени патриоти" се разграничиха от назначения от тях Харалампиев. "Председателят на ДАБЧ не е член на нито една от партиите в коалицията "Обединени патриоти – НФСБ, Атака и ВМРО". Той е лидер на гражданското движение "БГ Патриот" съобщиха те в позиция, изпратена до медиите.

Агенцията е под контрола на ВМРО, а за твърдените злоупотреби се знае от години. Това повдига въпроса дали активността на близките до ГЕРБ и ДПС правоохранителни институции няма връзка с напрежението около искането за оставка на вицепремиера Валери Симеонов. Той беше защитен от лидера на ВМРО Красимир Каракачанов. От ДПС поставят условието или Симеонов да бъде освободен от поста, или правителството да подаде оставка и да има предсрочни парламентарни избори. "Не става дума за оставка на Валери Симеонов, а за неговото отстраняване от властта. Темата с оставката му е тема на темите. Докато не се премине този рубикон, няма как да се продължи напред нормално", каза депутатката от ДПС Велислава Кръстева в студиото на "Денят започва" с Георги Любенов в неделя. "Аз не знам какво се случи, някой подведе ли премиера, че отстраняването на Валери Симеонов означава предсрочни избори. Не, не означава предсрочни избори", добави тя.